Natan ta nognonoten ko man ya agaoa, manel-elek ak ya oala’y daiset ya paga’d pusok. Apuraen ko la ma’y dueg, bang ta marendeen la’y kaliberliber, likod ed saray piaes ya manbabansag a mabalatabat so tanol da’n onlaknab ed kaumaan. Mas alabian ak natan nen sama’y sikami nen kuyak. Say anieoeng na tanol da’y piaes singa pa makapayepyep tan mamadee’y liknaan; bang balet ta natalo na siansian panparok na pageo ko so onman ya liknaan. Ag ko la masyado’n nibiig so daralanen mi may dueg ko, bang ta nabantag ko ni daiset may pupugtaen min pogo’y kamambogan. Akin ta sirin, kuan ko, ya limma ra di Amak tan kuyak ed Dagupan ta nengnengen da kono may iskuilaan ya panorongan to. No akin met a sebang sebang ed nonot ko ra may tongtong-aniani di Inang tan samay masebeg ya tadyuko ya asabat mi nen kuyak nen imbeneg a simba. Ilio-lioag ko’y pankuyab na pageo ko diad pangngisio ko’y Gozos nen Apo Niño ya mapaaro tan mapangasi’n Patro’y Bario mi, say Barion Amandiego. Ibabansag ko’y ngisio ko’d kumpas da’y tanol na koko’y dueg ya ompatek ed amagamagan dalin na kaumaan; mapanaspas met ira’y senge-sengeg na pagey ya nananian. Mameglepegley la lanti tiageo kanyan immaoet a maung la ra’y sipur a pite-pitek na kaalogan. Manasingger ak la’d samay pasen ya akasabatan mi nen kuyak na tadyuko, onggapo la met so parok na pageo ko. Papakpelen ko’y linaoak insan ko dagdagen so dueg diad pangikenak ed duaran mokor na salik ed nantupag ya diking to. Tatatdangen mi la ma’y pogo’y mambog, anggapo met so nasabat min uleg may dueg ko, oala balet so no anto man ya uni ya natatalineng kon malalapud kasupukan na ag ko amtan tantanaman diad dapit sagur to may kamambogan. Diad panasingger ko lan panasingger, mas met ya onlilioaoa’y pakarngel ko’d samay uni. . . singa. . . “ay Kataoan kon Dios” kuan ko—“akis met na ugao so nalalayag ko!” . . . angurus ak tan inggapok lay mandasal. . . “ O Dios tan Kataoan mi, labi-ageo pinonot mi’y panangasim tan tulong mo Kataoan, ag mo kami ikbanan ed bengat lan kaatapan. . .” daodaolien ko yan dasal ko. . . ay ta onkakasil met so akis na ugao! Kinenak lan kinena’y diking na dueg ed saray mokor ko ta pabtiken ko lay pinasya so dueg, kuan ko, balap balet so dasal ko ta singa la asakoloba’y belyag so ulok lapud panbegas na buek ko. No arum ontonda, no arum balet ontobat na maksil ya singa mikakasi! “Ay agi” kuan ko, “ompan natalapos ko may tiyanak sigurado’n kabilen toak , et no omman kono, mansakit ak na ag natambal---ay agi! Samput ko la ya. . .” Manlalatup met la’d saya’y inereng ed kanonotan ko; oala kan ereng na makapagimgimlit ya ugao, nampasingil tan akasugabba’y buek to tan andurukey ira’y koko to!, Oala kan. . . “ Jesus Mariosep! Ilaban yo kami Kataoan!. . . .” Natan ta oala ak la’d kapegpegleya’y pogo, no akin met ya biglan onsiplog so dagem, et biglan oala’y singa ambetebetel ya dakulap na ugao ya ondapo’d tenten ko!!! Onalioag-oag ak la!!! “KATAOAN!!!” ikaoalok la’y bilay ko!!! Bekasan ko’y siplat so dueg ko; mambabbues kamin kuyat ya papaoay dima’d kamambogan. Nen ompaoay kami la’d samay nayoyongyonga’y pogo’y kamambogan, onlingao ak et nia, ta oala’y duaran pusan manoosilan ed kasupukan! Anta naimangmangan ak ed saya; akaayeo ak ni! ______yo’n pupusa! Inateyak la oari’d takot ko!! Manaya, katanotanol to’y akis na ugao ima’y pan-ngiao danmay mankakaraoan a pupusa. Ayyy anak na lalasi ra’n talaga!!! Karapasen ko’y tenten ko, anta naplagan ak manaya'y sakey a bolong na mambog ya ambasa’y daiset ta masakbay la manayan ompelag so linaeo ed saman. El-elekan ko’y laman kon dili’n singa ak ambagel bang ta oala ni keyer na lama-laman ko’d masyadon takot ko niman. Mameyeng-peyeng ak ya makakalek. Dinagdag ko lamet may dueg ko angga’d ag mi insabi’d oangala’y bakor di Mama Binong. “Ay salamat ta kapeten ko la’y kalsada” kuan ko’d laman ko. Asalatan la’y deen tan gayaga’y liknaa’y pageo ko kanyan kaab-abiga’y tantan na akar na dueg ko. Ombebeltangak ed dalan anggano ag ko la naamingao so saray kabatoan na kalsada’n onkekena’d koko’y dueg. Tatatdangen ko la’y laet ya mamaarap ed abung mi, no akin met ya makakalingao ak ed baleg a sengeg na lomboy dima’d soyok na laet. “Anto ta ya’y oala’d lomboy ay? kuan ko ya lilirliren ko ni matak ompan lilingoen ak na pakanengneng ko . . “JESUS YA MAPANGASI!!!” oadman so singa kapananak ya ugao, mankao-kaoey ed siak ed silong tonmay kieo--- akangiriyet, mansabuyag so buek to tan malirang so manmuldagat ya mata to!!! Timmaboy ak la’d takot ko, ginayogoy ko’y dueg ko, ay ta buti’y obet min singa sioet ya manlumbaan ya onsabi’d olsora’y abung mi!!! Apos-aposan kami’d linaoa. . . .manbanaa’y nengneng mi may dueg ko; ta no pano’y takot ko, ontan met manaya may dueg ko, AY AGI!!!